Document ID: 32011D0682

Title and Content:
ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ της 11ης Οκτωβρίου 2011 για την τροποποίηση της εκτελεστικής απόφασης 2011/77/ΕΕ σχετικά με την παροχή ενωσιακής χρηματοδοτικής συνδρομής στην Ιρλανδία (2011/682/ΕΕ) ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ, Έχοντας υπόψη τη συνθήκη για τη λειτουργία της Ευρωπαϊκής Ένωσης, Έχοντας υπόψη τον κανονισμό (ΕΕ) αριθ. 407/2010 του Συμβουλίου, της 11ης Μαΐου 2010, για τη θέσπιση ευρωπαϊκού μηχανισμού χρηματοοικονομικής σταθεροποίησης (1), και ιδίως το άρθρο 3 παράγραφος 2, Έχοντας υπόψη την πρόταση της Ευρωπαϊκής Επιτροπής, Εκτιμώντας τα ακόλουθα: (1) Ύστερα από αίτημα της Ιρλανδίας, το Συμβούλιο τής χορήγησε χρηματοδοτική συνδρομή [εκτελεστική απόφαση 2011/77/ΕΕ (2)] για τη στήριξη ενός προγράμματος ισχυρών οικονομικών και δημοσιονομικών μεταρρυθμίσεων με στόχο την αποκατάσταση της εμπιστοσύνης, την επιστροφή της οικονομίας σε βιώσιμους ρυθμούς ανάπτυξης και τη διαφύλαξη της χρηματοπιστωτικής σταθερότητας στην Ιρλανδία, στη ζώνη του ευρώ και στην Ένωση. (2) Η επέκταση των προθεσμιών εξόφλησης και η μείωση του περιθωρίου του επιτοκίου θα μπορούσαν να συμβάλουν στη διασφάλιση της επίτευξης των στόχων του προγράμματος, σύμφωνα με τα συμπεράσματα των αρχηγών κρατών και κυβερνήσεων της ζώνης του ευρώ και των θεσμικών οργάνων της Ένωσης της 21ης Ιουλίου 2011 σχετικά με τον δανεισμό από την Ευρωπαϊκή Διευκόλυνση Χρηματοπιστωτικής Σταθερότητας. (3) Προκειμένου να διασφαλισθούν οι στόχοι όσον αφορά τη ρευστότητα και τη βιωσιμότητα, η επέκταση των προθεσμιών εξόφλησης και η μείωση του περιθωρίου του επιτοκίου θα πρέπει να ισχύουν και για τις δόσεις που έχουν ήδη εκταμιευθεί. (4) Κατόπιν αυτών των εξελίξεων, θα πρέπει να τροποποιηθεί αναλόγως η εκτελεστική απόφαση 2011/77/ΕΕ, ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ: Άρθρο 1 Το άρθρο 1 της εκτελεστικής απόφασης 2011/77/ΕΕ τροποποιείται ως εξής: 1) Η παράγραφος 1 αντικαθίσταται από το ακόλουθο κείμενο: «1. Η Ένωση θέτει στη διάθεση της Ιρλανδίας δάνειο ανώτατου ύψους 22,5 δισεκατ. ευρώ, μέγιστης μέσης ληκτότητας 12,5 ετών. Η προθεσμία εξόφλησης των επιμέρους δόσεων της δανειακής διευκόλυνσης μπορεί να ανέλθει σε 30 χρόνια κατ’ ανώτατο όριο.». 2) Η παράγραφος 5 αντικαθίσταται από το ακόλουθο κείμενο: «5. Η Ιρλανδία καταβάλλει το κόστος χρηματοδότησης της Ένωσης για κάθε δόση.». Άρθρο 2 Το άρθρο 1 παράγραφος 1 πρώτη περίοδος και το άρθρο 1 παράγραφος 5 της εκτελεστικής απόφασης 2011/77/ΕΕ όπως τροποποιούνται με την παρούσα απόφαση ισχύουν και για τις δόσεις του δανείου που εκταμιεύθηκαν πριν από την έναρξη της ισχύος της παρούσας απόφασης. Άρθρο 3 Η παρούσα απόφαση απευθύνεται στην Ιρλανδία.. Λουξεμβούργο, 11 Οκτωβρίου 2011.

Classification Labels:
1079
588
318
317
17

Label Descriptions:
{"1079": "Πιστωτική αγορά", "588": "ΔΗΜΟΣΙΟΝΟΜΙΚΑ", "318": "Λογιστική διαχείριση", "317": "Λογοδοσία", "17": "Δημόσιες επιχειρήσεις"}

EuroVoc IDs (Original): 1804
5283
2460
2495
122
335
2106
2448
913
1005
1155
2497

EuroVoc IDs (Expanded): 1804
5283
2460
2495
122
335
2106
2448
913
1005
1155
2497

Dataset Source: meu

Split: dev